Hennops Nuusbrief: 25 Julie 2019
Ek het onlangs persoonlik 'n besonder aangename ervaring in die Saal gehad. Op 'n stadium verlede kwartaal het ek met die senior kinders 'n ooreenkoms aangegaan – ek het belowe dat ek ELKE kind van Graad 4 tot Graad 7, wat hul gemiddeld van die eerste kwartaal met meer as 3% verhoog in die Junie-eksamen, op die verhoog te roep en elkeen van hulle geluk te wens met daardie prestasie – voor die hele skool.
Daar was amper 100 kinders wat hiervoor gekwalifiseer het. Ek het die voorreg gehad om 'n baie groot getal kinders (van Graad 4, 5 en 7 – die Graad 6'e sal by die volgende Saalbyeenkoms hulle beurt kry) te kon voorstel aan die res van die skool – nie omdat hulle noodwendig so uitmuntend presteer het nie, maar omdat hulle 'n "effort" ingesit het. En nou pluk hulle die vrugte daarvan.
Ek wil mooi verduidelik: ons mensdom erken mos maar gewoonlik net die ouens wat die heel beste vaar – die ouens in die Top 10, ensovoorts. Maar nie almal van ons kan in die Top 10 wees nie. Ek, my vrou en albei ons kinders was maar altyd hier in die middel rond. My kinders moes hard werk om goeie punte te kry, en was nooit in hulle laerskoolloopbaan onder die toppresteerders nie.
Ek en Marinda was altyd baie trots op hulle punte – hulle was gemeet aan hulleself, en nie aan ander kinders nie. So hulle mededinging was met hulleself – soms met mekaar, wat ons baie mooi moes bestuur – maar hulle prestasie is altyd gemeet aan hulle eie punte in vergelyking met die vorige kwartaal. Soms moes ons hard praat, en ander kere was ons uiteraard baie tevrede.
Ek sê altyd: As jy net 50% kán kry, en jy kry dit, verdien jy 'n goue medalje. Daardie kinders op die verhoog, net soos al die ouens wat baie hoë punte behaal het, kry elkeen 'n goue medalje. Ons is net so trots op hulle soos op al die outjies wat toppresteerders is.
Ons gaan nie die toppresteerders afskeep nie – hulle het net so hard gewerk om daai goeie punte te behaal, en hulle sal vereer word daarvoor, want hulle verdien al die lof wat hulle ontvang. Maar die ouens wat, soos ek, ook hard gewerk het, en wie se punte hulle effort weerspieël, sal ook geëer word.
Dis daardie gemiddelde leerlinge, wat dalk harder as die meeste ander moet werk vir hul punte, wat die meeste beïndruk. Dis hulle wat bo uitkom, want hulle weet wat dit vat. Hulle het wat dit vat.
Geluk aan elke kind in hierdie skool wat sy/haar Godgegewe vermoëns so goed as moontlik gebruik het. Laerskool Hennopspark eer jou – jy is 'n yster!!
Geesvang vir Kaskar
Saterdag: 27 Julie
Skaak:D4 uitspele – Afrikaans Meisieshoër
Sondag: 28 Julie
Ainos: Doxa Deo Raslouw (7:45)
Maandag: 29 Julie
Dinsdag: 30 Julie
Sagtebal: teen Pretoria Oos – Tuis (0/10 – 0/13)
Oueraand Seniorfase (op uitnodiging): 18:00 – 19:00
Woensdag: 31 Julie
Donderdag: 1 Augustus
Vrydag: 2 Augustus
Kaskardag en Bloulympics
Saterdag: 3 Augustus
Snr Revue TYAF Staatsteater
Snr Koor TYAF Staatsteater
Baie geluk aan Jaun Hugo wat 5de uit 9 stoeiers geëindig het by die ISF "Combat Games" in Hongarye.
Baie geluk aan Mieke Kruger wat 'n 2de plek in haar groep (Level 9) (13 – 16 jaar) verwerf het by die GN AkrobaatKampioenskappe. By die SA;'s het sy 'n vierde plek ontvang.
JULIE - WEEK4
Ek is die Here. Ek hou jou vas, Ek beskerm jou en Ek maak jou ... my lig vir die nasies.
Ek is tot alles instaat deur Hom wat my krag gee.
Geen versoeking wat meer is as wat 'n mens kan weerstaan, het julle oorval nie. God is getrou. Hy sal nie toelaat dat julle bo julle kragte versoek word nie.
Die Gees wat aan julle gegee is, maak julle nie tot slawe nie en laat julle nie weer in vrees lewe nie; ...
... julle het die Gees ontvang wat julle tot kinders van God maak en wat ons tot God laat roep: "Abba!" Dit beteken Vader.